**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL Klaipėdos miesto savivaldybei skirtų** **MOKINIO KREPŠELIO LĖŠŲ PASKIRSTYMO IR NAUDOJIMO TVARKOS APRAŠO PATVIRTINIMO“ PROJEKTO**

1. **Sprendimo projekto esmė, tikslai ir uždaviniai**.

Šiuo sprendimo projektu siekiama pakeisti Klaipėdos miesto savivaldybės tarybos 2014 m. lapkričio 27 d. sprendimą Nr.T2-290 „Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-70 „Dėl Klaipėdos miesto savivaldybei skirtų mokinio krepšelio lėšų paskirstymo ir naudojimo tvarkos aprašo patvirtinimo“ pakeitimo“.

Pagrindiniai teikiamo sprendimo projekto tikslai:

- užtikrinti efektyvų mokinio krepšelio lėšų panaudojimą;

- užtikrinti neformaliojo vaikų švietimo programų finansavimą mokinio krepšelio lėšų skyrimo principu.

 **2. Projekto rengimo priežastys ir kuo remiantis parengtas sprendimo projektas.**

 Projektas parengtas vadovaujantis Lietuvos Respublikos Vyriausybės 2015 m. gruodžio 23 d. nutarimu Nr. 1356 „Dėl Lietuvos Respublikos Vyriausybės 2001 m. birželio 27 d. nutarimo Nr. 785 „Dėl mokinio krepšelio lėšų apskaičiavimo ir paskirstymo metodikos patvirtinimo“ pakeitimo“.

 **3. Kokių rezultatų laukiama.**

Bus reglamentuotas neformaliojo vaikų švietimo programų finansavimas mokinio krepšelio principu, sudaryta galimybė švietimo įstaigų pedagoginiams darbuotojams, bibliotekos darbuotojams ir darbuotojams, nurodytiems švietimo ir mokslo ministro patvirtintame Pareigybių, kurias atliekant darbas laikomas pedagoginiu, sąraše, mokėti priemokas už laikinai nesančių darbuotojų funkcijų (pareigų) ar papildomų darbų vykdymą (jeigu nesudaroma papildoma darbo sutartis).

 **4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai**.

2016 metais Klaipėdos miesto savivaldybei skirta 31946,0 tūkst. eurų mokinio krepšelio lėšų, iš jų: 536 tūkst. eurų neformaliajam vaikų švietimui.

Nuo 2016 m. sausio 1 d. mokinio krepšelio dydis yra 1014 eurų mokiniui metams (34 eurais didesnis negu 2015 m.). Specialiojoje tikslinėje dotacijoje mokinio krepšeliui finansuoti yra numatytos lėšos neformaliojo vaikų švietimo programų (išskyrus ikimokyklinio, priešmokyklinio ir formaliojo švietimo programas papildančius ir mokinių saviraiškos poreikius tenkinančius šių programų modulius vaikų neformaliojo švietimo mokyklose ir mokyklas, teikiančias bendrąjį ugdymą) finansavimui. Šios lėšos apskaičiuojamos skaičiuojant lėšas vienam mokiniui, besimokančiam pagal bendrojo ugdymo programą, pagal Metodikos 2 priedo 1.5. punkte nurodytą dydį, t. y. 3,2771 Eur/mok./ 9 mėn.

Tvarkos aprašas papildytas nuostata, susijusia su pabėgėlių vaikų integracija į švietimo sistemą - mokiniui kuris yra iš pabėgėlių šeimos, būtų skirtas 30 proc. didesnis mokinio krepšelis pagal mokinio krepšelio metodikos 1 priedą.

 **6. Lėšų poreikis sprendimo įgyvendinimui.**

Papildomų lėšų iš savivaldybės biudžeto šio sprendimo įgyvendinimui nereikės. Bus naudojamos tik mokinio krepšelio lėšos .

 **7. Galimos teigiamos ar neigiamos sprendimo priėmimo pasekmės.**

 Teigiamos pasekmės – bus užtikrintas mokinio krepšelio lėšų 94 procentų dalies mokykloms finansavimas, nepažeidžiant mokinio krepšelio metodikos principų neformaliojo vaikų švietimo programoms finansuoti.

 PRIDEDAMA.

 1. Klaipėdos miesto savivaldybės tarybos 2014 m. lapkričio 27 d. sprendimas Nr.T2-290 „Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-70 „Dėl Klaipėdos miesto savivaldybei skirtų mokinio krepšelio lėšų paskirstymo ir naudojimo tvarkos aprašo patvirtinimo“ pakeitimo“, 5 lapai.

 2. Lietuvos Respublikos Vyriausybės 2015 m. gruodžio 23 d. nutarimas Nr. 1356 „Dėl Lietuvos Respublikos Vyriausybės 2001 m. birželio 27 d. nutarimo Nr. 785 „Dėl mokinio krepšelio lėšų apskaičiavimo ir paskirstymo metodikos patvirtinimo“ pakeitimo“, 7 lapai.

 Planavimo ir analizės skyriaus vedėja Jolanta Ceplienė